《建炎庚戌中秋夜与同官相期於月下既为顽云障》
宋代·冯时行

散怀谁与俦，风月兹吾赏。
好景会人心，宿约每不爽。
蓐收溅明河，玉露洗穹壤。
肃肃夜气寂，皎皎素沆漭。
飞出未半弓，已照天地广。
兹夕岂易得，久矣俟清赏。
云师谁尔忤，屏翳蔽虚敞。
万事不可必，变化如反掌。
太清一滓秽，幽娥动悬想。
谁为披层霄，快哉心技疗。
闻君洗瓦盏，倒榼有余盎。
何当数列炬，酣歌散清响。
有月固来游，无月须一往。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。